Gymnasie-eleven Thomas Mikkelsen Stralner forsvandt efter en bytur i Randers natten mellem den 15. og 16. januar. Han blev sidst set på Café Smagløs i Storegade ved 3-tiden, og nu mener den frivillige organisation, at de har spor, der peger på, at eftersøgningen skal fokuseres på Gudenåen eller havnebassinet. - Vi har samlet videoovervågning, der tyder på, at Thomas har bevæget sig ned mod vandet. Vi har en mistanke om, at han kan være faldet i, så vi leder ikke efter ham på landjorden. Fjorden og Gudenåen er vores fokus, siger René Nielsen, der er organisationsansvarlig for Missing People Denmark. Organisationen, der ofte samler mange frivillige, som hjælper med at lede efter forsvundne mennesker, har delt politiets efterlysning på deres Facebook-side, men de mener ikke, der er grund til at samle folk til at lede efter Thomas onsdag. - Vi er i dialog med politiet og har dykkere klar, der kan begynde at lede i vandet i morgen, siger René Nielsen. Politiet: Sporene peger mod havnen Hos Østjyllands Politi bekræfter man, at sporene peger på, at Thomas Stralner har bevæget sig mod havnen og vandet. - Vi har lige nu patruljer ude på havneområdet i Randers, der leder efter ham med hunde, fortæller vagtchef hos Østjyllands Politi, Per Bennekov. Han fortæller, at det er op til politiet i Randers i morgen at afgøre, hvordan man griber næste skridt i eftersøgningen an. Se Missing Peoples Facebook-opslag her:

Opsummering:
Den frivillige organisation, Missing People Denmark, mener, at Thomas Stralner skal findes i Gudenåen eller i fjorden.